P6_TA(2005)0054

Det Sociale Verdensforum, Det Økonomiske Verdensforum

Europa-Parlamentets beslutning om Det Sociale Verdensforum og Det Økonomiske Verdensforum

Europa-Parlamentet,

- der henviser til sin beslutning af 12. februar 2003 om Det Økonomiske Verdensforum og Det Sociale Verdensforum i Davos og i Porto Alegre [1]

- der henviser til Det Sociale Verdensforum i Porto Alegre og Det Økonomiske Verdensforum i Davos i 2005,

- der henviser til G7's 2005-møde i London,

- der henviser til forretningsordenens artikel 103, stk. 2,

A. der henviser til at Det Økonomiske Verdensforum i 2005 behandlede problemer af betydning for hele verden, herunder Kina, klimaændringer, verdensøkonomien, islam, fattigdom, masseødelæggelsesvåben, Mellemøsten, verdenshandelen, USA's førerskab, Europa, internationale styringssystemer og en retfærdig globalisering,

B. der henviser til, at Det Sociale Verdensforum i 2005 ligeledes fokuserede på spørgsmål af betydning for hele verden, herunder fred, fattigdomsbekæmpelse, sundhed, uddannelse, handel, landbrug og menneskerettigheder,

C. der henviser til, at både Det Økonomiske Verdensforum og Det Sociale Verdensforum behandlede globaliseringsprocessen, som er en følge af heterogene og ikke altid planlagte fremskridt på forskellige områder, som f.eks. udvikling af markeder, kommunikationsteknologi, nedbringelse af transportomkostninger, spredning af den frie markedsøkonomi samt internationale aftaler som WTO-aftalerne, IMF-aftalerne m.v.

D. der henviser til, at globaliseringen giver reelle muligheder for vækst og højere levestandard i hele verden, men ikke indebærer en ensretning, hvorfor kulturel og sproglig mangfoldighed fortsat er en forudsætning for en fuldgyldig menneskelig eksistens,

E. der henviser til, at Det Økonomiske Verdensforum i 2005 fastlagde en række prioriterede aktioner i 2005, herunder indførelse af teknologi til nedbringelse af emissionerne af drivhusgasser, oprettelse af en fond for at fremskynde den financielle bistand til de fattigste lande og fjernelse af handelshindringer, som forhindrer udviklingslandene i at drage fordel af den økonomiske vækst i verden,

F. der henviser til, at Doha-runden i WTO-forhandlingerne nærmer sig en afgørende fase; der henviser til at en friere og mere retfærdig handel vil øge væksten i verden og skabe flere og bedre arbejdspladser,

1. mener, at globalisering må ledsages af mere intensiverede bestræbelser på at mindske fattigdommen; glæder sig over G7-kompromiset med sigte på at gennemføre et gældseftergivelsesprogram for fattige lande; anerkender gældseftergivelse som et middel til at bekæmpe fattigdommen i lande, som bevæger sig i retning af demokrati, respekt for menneskerettighederne, overholdelse af retsstatsprincippet og en bæredygtig økonomi; afviser imidlertid en ubetinget gældseftergivelse for lande, som ikke lægger vægt på disse spørgsmål;

2. glæder sig over, at Det Økonomiske Verdensforum fastlagde en række prioriterede aktioner i 2005 og opfordrer Rådet, Kommissionen og medlemsstaterne til at udvikle og støtte initiativer, som kan bidrage til gennemførelse af disse prioriteter; bemærker i den forbindelse, at manglende gennemførelse af prioriterede aktioner er blevet understreget i årsberetningen om Det Økonomiske Verdensforums initiativ til forbedring af de internationale styringssystemer;

3. mener, at Det Sociale Verdensforum også burde fastlægge prioriterede aktioner, som kan gennemføres, i stedet for alene at fremlægge 352 forslag fra forskellige paneler, som det har været tilfældet i år;

4. bemærker den stigende deltagelse af kinesiske og indiske erhvervsledere i Det Økonomiske Verdensforum, hvilket understreger nødvendigheden af at forbedre Europas konkurrenceevne gennem virkeliggørelsen af Lissabon-moderniseringsprogrammet og af at knytte tættere forbindelser ikke blot med EU's handelspartnere i Asien og Sydamerika, men også med USA med det mål at virkeliggøre det transatlantiske marked i 2015 og erstatte den nye transatlantiske dagsorden med en transatlantisk partnerskabsaftale, som skal træde i kraft fra 2007;

5. glæder sig over, at en række europæiske ledere i Davos gav tilsagn om at virke for et økonomisk genopsving i Europa; glæder sig i den forbindelse over Kommissionens midtvejsrapport om Lissabonmålsætningen og opfordrer de enkelte medlemsstater til at påtage sig deres ansvar for en vellykket gennemførelse af Lissabon-dagsordenen;

6. mener, at USA af hensyn til en bæredygtig langfristed vækst i verdensøkonomien er nødt til at gennemføre en konsolidering på skatteområdet, mens Europa og Japan er nødt til at fremskynde strukturreformprocessen;

7. glæder sig over Det Økonomiske Verdensforums initiativ til et samarbejde om korruptionsbekæmpelse (PACI) og over, at 62 virksomheder har underskrevet støttedokumentet om principperne for samarbejde om korruptionsbekæmpelse gennem imødegåelse af bestikkelse (PACI-principperne), hvilket understreger den betydning, som erhvervslivet tillægger bekæmpelsen af korruption og bestikkelse;

8. glæder sig over, at Det Økonomiske Verdensforum udpegede 29 virksomheder til teknologipionerer som led dets teknologipionerprogram, hvilket gør det muligt for virksomheder, der beskæftiger sig med teknologisk udvikling, som muligvis vil ændre folks liv, i fuld udstrækning at deltage i Forummets arbejde;

9. bekræfter sin støtte til FN's millennium-erklæring og -udviklingsmålsætning; glæder sig over, at begge fora har lagt vægt på at gøre verdenshandelen friere og mere retfærdig; opfordrer indtrængende WTO-forhandlerne til at tage disse henstillinger alvorligt; påpeger også de positive virkninger, som en afvikling af handelshindringer vil have for det økonomiske genopsving i de områder, som blev ramt af flodbølgen; understreger de positive følger, som en liberalisering af handelen med landbrugsprodukter vil få for udviklingslandene;

10. anser globalisering for et hovedelement i fremme af konkurrenceevne og vækst både i EU og i udviklingslandene; understreger betydningen af at føre handelspolitik på et multilateralt grundlag navnlig for udviklingslandene og de mindst udviklede lande, hvis interesser tjenes bedst inden for en multilateral ramme og et multilateralt styringssystem, som er nødvendigt for at sikre frie og retfærdige handelsordninger i verden; støtter derfor WTO som det vigtigste forum for forvaltning af globaliseringen gennem åbning af handelen og styrkelse af de multilaterale bestemmelser og gennemførelse af en bæredygtig udvikling;

11. pålægger sin formand at sende denne beslutning til Rådet og Kommissionen.

[1] EUT C 43 E af 19.2.2004, s. 242.

--------------------------------------------------